ফিফা র‌্যাঙ্কিংয়ের ১৩৭ নম্বরে থাকা জর্জিয়ার বিরুদ্ধে প্রস্তুতি ম্যাচে হার গতবারের ইউরোপ সেরাদের! খেতাব ধরে রাখার আগে এই হারই কি স্প্যানিশ সমর্থকদের কাছে আরও এক বিপর্যয়ের বার্তা দিয়ে রাখল?
মঙ্গলবার মাদ্রিদে শেষ প্রস্তুতি ম্যাচে স্পেন ০-১ গোলে হারের পর ফের অজানা অস্বস্তি চেপে বসেছে ভিসেন্তে দেল বস্কির ওপরেও। স্পেন দলের কোচ বলেছেন, ‘‘আমরা যে খুব বাজে খেলেছি সেটা বলব না। কিন্তু একটা সংগঠিত রক্ষণের জঙ্গল ভেঙে কী করে গোলের রাস্তা তৈরি করতে হয়, সেই ধাঁধার উত্তর ফুটবলাররা এখনও বার করতে পারেনি। সেটা আমার কাছে অবশ্যই খুব চিন্তার।’’ কিন্তু মঙ্গলবার জর্জিয়ার বিরুদ্ধে ম্যাচের পরিসংখ্যান জানাচ্ছে, স্পেনের দখলে বল ছিল ৭৬ শতাংশ। প্রতিপক্ষের গোল লক্ষ্য করে স্পেনের ফুটবলাররা ১৭টি শট নিয়েছেন। তার পরেও কেন গোলের পথ খুঁজে পাওয়া গেল না? দেল বস্কির উত্তর, ‘‘সেটা আমার কাছেও স্পষ্ট নয়। ম্যাচে একটা গোলের সুযোগ নষ্ট হতেই পারে। কিন্তু গোল করার মতো পরিস্থিতিই তৈরি করা গেল না, তার চেয়ে হতাশাজনক ঘটনা আর কিছু হতে পারে না। তবে আমি কোনওদিন হতাশাকে প্রশ্রয় দিইনি। আশা করব, এই ম্যাচের কুপ্রভাব ইউরো কাপে পড়বে না।’’ যোগ করেছেন, ‘‘ফ্রান্সে অন্য এক আবহে খেলতে নামবে ফুটবলাররা। আমার ধারণা, এই ম্যাচের ফল থেকে শিক্ষা নিয়ে ওরা মাঠে নিজেদের গুছিয়ে নিয়ে সেরা ফুটবল খেলবে।’’